**ҲҾАР ААӠАЛАТӘУП ҦСУАҴАС**

Иахьатәи аамҭазы, адунеи ажәларқәа зегьы рмилаҭтә хаҿреи, рдоуҳатә культуреи, рцәаҩеи реиқәырхара иазықәҧоит. Иаҳҳәап, амилаҭ милаҭны иҟазҵо абызшәа акәзар, уи рцәыӡыр ҳәа шәарҭарак рыҩнуҵҟа ирызцәырҵуеит, хыҧхьаӡарала имаҷу реиҧш, миллионҩыла иҟоугьы. Ҳарҭ, аҧсуаа ҳтәы угозар, арҭ азҵаарақәа ҳмилаҭ рҿаҧхьа еснагь иҵарны иқәгылан, иахьагьы ус акәхоит. Убри аҟынтә, иаҳҳәа-иааӡа, ҳаҧхьаҟа аҧсуара ашәарҭара иҭагылар алшоит. Ари аӡәгьы изы имаӡаӡам. Уи акыр иалацәажәон, иахьагьы иалацәажәоит атәыла аиҳабыра рхаҭарнакцәа, ашәҟәыҩҩцәа, аҵарауаа, аинтеллигенциа, ауаажәларра. Урҭ иқәдыргылоз, иахьагьы иқәдыргыло азҵаарақәа ируакуп аҧсуа ибзазара, ицәгьа-ибзиа, иҽеиҿкаашьа, инхашьа-инҵышьа, ихымҩаҧгашьа уҳәа. Убри аганахьала акьыҧхь аҿы ицәырҵхьеит аматериалқәа маҷымкәа, иҭрыжьхьеит ашәҟәқәагьы.

Ишдыру еиҧш, Аҧсны акурорти атуризми даара аҿиара ахьрымоу тәылоуп. Убри адагьы, араҟа аҭыҧ рымоуп амиграциатә процессқәа, аҩнуҵҟатәи, адәныҟатәи. Убарҭқәа раан, иарбан милаҭзаалак иҷыдоу хыхьчагатә механизмқәак рымазароуп. Араҟа иҳәатәуп, иарбан проблемазаалак ҳаналацәажәо, иаарласны иҟаҳҵало алкаақәа рыла, аиҳабыра, мамзаргьы хазы игоу структурақәак алкааны аара рыдҵара шиашам. Избан акәзар, хыхь ҳазлацәажәо азҵаарақәа амилаҭ зегьы ирзеиҧшуп. Ус анакәха, ауаажәларрагьы ргәаанагара рҳәозароуп.

Ҳара араҟа ҳалагарым аҧсуара апроблемақәа зегьы рылацәажәара, уи атәы статиа хәыҷык иҭагӡаны иузҳәом. Аха, егьа ус акәзаргьы, ҳазааҭгыларц ҳҭахуп зҵаарак.

Шәара ижәбахьоума ҳақалақьқәа рҿы (жәпаџьара акәымзаргьы), еиҳаракгьы аҧсшьаҩцәа, «рҽыхтны» ианынеиааиуа, адәқьанқәеи ақьафурҭақәеи ианрыҩноу, мамзаргьы азеиҧш транспорт ианақәтәоу? Хымҧада, ижәбахьеит. Уи моу, «рҽыхтны» мацарагьы акәым, аџьар рҿы, ауаажәларра рзеиҧш ҭыҧқәа рҿы, иаахтны ҳахьалацәажәо азгьы ҳаҭамзааит, аҧстәқәа реиҧш рхы мҩаҧырго аҟынӡа инеима ҳәа азҵаара узцәырҵуеит. «Рҽыхтны» ҳәа араҟа ҳазҿу, амшын ишааҭыҵыз, аӡсага маҭәа ҳәа изышьҭоу ада маҭәа аныршәым ауп. Нас иабаихәарҭоу, иаҳҳәап, ахәыҷы ашкол аҿы, аҭаацәа рҿы, ҧсуаҵас ухы шымҩаҧугаша ҳәа изыҟарҵо алабжьара, адәахьы дындәылҵыр, аҧсуара акәым, уи иацәыхароу, иацәтәыму аҵас бааҧсқәа ныҟәызго ауаа «дрылаҳауазар»?!

Ҳаҧсуара еиқәырхатәуп, ҳбызшәа рҿиалатәуп ҳҳәоит, арахь ҳандәылҵыр, амашьынаҿ акәзааит, ақьафурҭақәа, акаҳуажәырҭақәа рҿы акәзааит, ҧсуа ашәак, шамахамзар, џьара иуаҳаӡом. Аҧсышәала аицәажәара атәы зынӡа иаҳҳәарым. Араҟа ҳара аӡәы ҳиқәыӡбарц, аара идаҳҵарц акәым ҳгәы иҭоу. Ҳара иаҳҭахуп азҵаара алацәажәарахь ицәыраагарц, доусы ргәаанагарақәа рҳәарц.

Ҳгәаанагарала, азакәан азин ҳнаҭоит, ҳаҧсуара аиқәырхара хықәкыс иҟаҵаны, изыхәҭоу ауснагӡатәқәа рыдкылара. Иаҳҳәап, Урыстәыла аҳәынҭқарраҿы ауаажәларра рзеиҧш ҭыҧқәа рҿы арыжәтә џьбарақәа, ауарашгьы уахь иналаҵаны, рыжәра закәаным ҳәа азырыҧхьаӡазар, уи азы аҭакҧхықәрагьы шьҭырхызар, ҳара еиҳагьы азин ҳамоуп ҳаҧсуара зырҩашьо ахымҩаҧгашьақәа, ацәырҵра бааҧсқәа аҧзырҟәҟәааша азакәанқәа рыдкылара. Уи ҟаҵазар ҟалоит аҭыҧантәи ахаланапхгаратә усбарҭақәа рыҩаӡарала. Ииашоуп, асас – дсасуп, аха уигьы ишиаҭәоу ихы мҩаҧигартә еиҧш иҟаҵатәуп. Асас идыруазароуп «ухатәы ҧҟаҧҵәа уманы даҽа уахәамак ашҟа анеира шыҟамло», иара убасгьы – «зашхәа уҭоу иашәа шҳәалатәу». Ҳтәыла иаҭаауа зегьы дара ирҳәо ҳақәшаҳаҭхо, рыҧҟарақәа ҳрықәныҟәо, уи ҳхы анрааланы аҽыҟаҵара аҧсуара азин ҳнаҭаӡом. Аҧсуараҿы ус еиҧш џьаргьы иаҳәаӡом.

Ҳара ҳҿар ааӡалатәуп ҧсуаҵас, аламыси апатуи, аҳаҭыри ирықәныҟәаны, аҧсуара шьаҭас иҟаҵаны. Шәара шәгәы ишҧаанаго?

Агазеҭ «Аҧсны». – 2013 ш., №66-67.